มาติส แตล

มาติส อ็องรี แตล (เกิดเมื่อวันที่ 27 เมษายน ค.ศ. 2005) เป็นนักฟุตบอลอาชีพชาวฝรั่งเศสซึ่งเล่นในตำแหน่งกองหน้าให้กับสโมสรทอตนัมฮอตสเปอร์ในพรีเมียร์ลีกโดยถูกยืมตัวมาจากบาเยิร์นมิวนิกสโมสรฟุตบอลในลีกบุนเดิสลิก้า
สโมสรอาชีพ.
สตาดแรแน.
อดีตผู้เล่นอะคาเดมีเยาวชนของสโมสรปารีส เอฟซี แตลย้ายมาร่วมทีมแรแนในปี 2020 เขาเปิดตัวในระดับอาชีพเมื่อวันที่ 15 สิงหาคม 2021 ในเกมลีกที่เสมอกับเบรสต์ด้วยสกอร์ 1–1 การเปิดตัวครั้งแรกของเขาคือเมื่อตอนที่เขาอายุ 16 ปีกับอีก 110 วันทำให้เขาเป็นผู้เล่นที่อายุน้อยที่สุดที่ได้ลงเล่นในแมตช์อย่างเป็นทางการให้กับแรแนซึ่งสถิติก่อนหน้านี้ถูกบันทึกไว้โดยเอดัวร์โด กามาวีงกา
บาเยิร์น มิวนิค.
2022–23: ฤดูกาลเปิดตัว.
เมื่อวันที่ 26 กรกฎาคม ค.ศ. 2022 แตลเซ็นสัญญากับสโมสร บาเยิร์น มิวนิคในลีกบุนเดิสลีกาเป็นเวลา 4 ปี ค่าตัวที่จ่ายให้กับแรแนคือ 28.5 ล้านยูโรรวมโบนัส เมื่อวันที่ 31 สิงหาคม ค.ศ. 2022 เขาสามารถทำประตูแรกได้ในเกมที่ชนะ FC Viktoria Köln ด้วยสกอร์ 5-0 ใน เดเอ็ฟเบ-โพคาล และกลายเป็นผู้ทำประตูที่อายุน้อยที่สุดของสโมสรในแมตช์การแข่งขัน ด้วยวัย เพียง 17 ปี กับอีก 126 วัน เขาทำประตูแรกในบุนเดสลีกาได้ในเกมเสมอกับชตุทการ์ท 2-2 เมื่อวันที่ 10 กันยายน 2022 ทำให้เขากลายเป็นผู้ทำประตูที่อายุน้อยที่สุดของสโมสรในรายการนั้น 
ฤดูกาล 2023–24.
วันที่ 2 กันยายน ค.ศ. 2023 เขายิงประตูชัยในช่วงท้ายเกม ในเกมเยือนที่ชนะ โบรุสซีอาเมินเชินกลัทบัค ด้วยสกอร์ 2-1 ซึ่งทำให้สถิติที่ไม่ชนะทีมนี้มาติดต่อกัน 5 ครั้งได้จบลง ต่อมาในวันที่ 20 กันยายน เขาทำประตูแรกในรายการแชมเปี้ยนส์ลีกในนาทีที่สองของช่วงทดเวลา ซึ่งช่วยให้ทีมเอาชนะ แมนเชสเตอร์ยูไนเต็ด ไปได้ด้วยสกอร์ 4-3 ในเกมวันที่ 3 ตุลาคม เขายิงประตูชัยในเกมเยือนที่เอาชนะ โคเปนเฮเกน 2-1 ในนัดที่สองติดต่อกันของแชมเปี้ยนส์ลีกในฤดูกาลนี้ [3] ภายหลังในวันที่ 6 มีนาคม ค.ศ. 2024 เขาได้ขยายสัญญากับสโมสรออกไปจนถึงปี ค.ศ. 2029 
2024–25: ลงเล่นได้ไม่เพียงพอและถูกยืมตัวไปทอตนัมฮอตสเปอร์.
แตลประสบปัญหาในการลงเล่นภายใต้การคุมทีมของแว็งซ็อง กงปานีที่บาเยิร์น โดยได้ลงเล่นเป็นตัวจริงในบุนเดสลีกาเพียงแค่ 2 นัด เมื่อวันที่ 3 กุมภาพันธ์ 2025 เขาถูกยืมตัวไปยังสโมสรทอตนัมฮอตสเปอร์ในพรีเมียร์ลีก ตลอดช่วงเวลาที่เหลือของฤดูกาล 2024–25 พร้อมตัวเลือกในการย้ายทีมถาวรด้วยค่าตัวที่รายงานว่า 50 ล้านปอนด์ในช่วงซัมเมอร์ ต่อมาวันที่ 9 กุมภาพันธ์ เขาสามารถทำประตูแรกให้กับสเปอร์ในช่วงทดเวลาของเกมเยือนที่แพ้ต่อแอสตันวิลล่า 2-1 ในรายการเอฟเอคัพ สองเดือนต่อมา ในวันที่ 6 เมษายน เขายิงประตูแรกในพรีเมียร์ลีกจากจุดโทษในชัยชนะ 3-1 กับเซาแทมป์ตัน นอกจากนี้แตลยังลงเล่นให้กับสเปอร์ในศึกยูฟ่ายูโรปาลีก ฤดูกาล 2024–25 ไปถึง 5 นัดและช่วยให้ทีมคว้าแชมป์มาครองได้สำเร็จ ทำลายสถิติการไร้แชมป์ 17 ปีของสโมสร
ทอตนัมฮอตสเปอร์.
เมื่อวันที่ 15 มิถุนายน 2025 สเปอร์ยืนยันการเซ็นสัญญาถาวรกับแตลจากบาเยิร์นโดยมีข้อตกลงจนถึงปี 2031 ด้วยค่าตัวที่รายงานว่า 30 ล้านปอนด์ 
ทีมชาติ.
แตลเป็นนักเตะเยาวชนทีมชาติฝรั่งเศส โดยเฉพาะอย่างยิ่งในรุ่น U18 นับตั้งแต่เดือนกันยายน ค.ศ. 2021 ซึ่งเขาได้แสดงให้เห็นแล้วว่าเขาเป็นกองหน้าที่ทำประตูได้เยอะและยอดเยี่ยมมาก 
ในเดือนพฤษภาคมปี 2022 เขาได้รับเลือกติดทีมชาติฝรั่งเศส U17 สำหรับการแข่งขันฟุตบอล 2022 UEFA European Under-17 Championship ที่จัดขึ้นที่ประเทศอิสราเอล เขาพิสูจน์ตัวเองว่าเขาเป็นตัวจริงในการแข่งขันโดยทำหน้าที่เป็นกัปตันทีมถึงสามครั้ง เขาโดดเด่นด้วยการยิง 3 ประตูในรอบแบ่งกลุ่ม: 1 ประตูกับ โปแลนด์และ 2 ประตูกับบัลแกเรีย ฝรั่งเศสผ่านเข้ารอบชิงชนะเลิศได้สำเร็จหลังจากดวลจุดโทษกับ โปรตุเกสโดยเสมอกัน 2-2 เมื่อสิ้นสุดเวลาการแข่งขันปกติ เมื่อวันที่ 1 มิถุนายน 2022 ด้วยชัยชนะ 2-1 เหนือเนเธอร์แลนด์ แตลคว้าแชมป์ยูโร 2022 กับทีมชาติฝรั่งเศส U17 
ชีวิตส่วนตัว.
แตลเกิดที่เมืองซาร์แซล ประเทศฝรั่งเศส แตลยังมีเชื้อสาย กัวเดอลูปอีกด้วย ตั้งแต่ปี 2024 เขาได้คบหาดูใจกับ อองดีรา อ็องปีโยต์ มิสฝรั่งเศส 2023